
Familien Idyll

Tenk om vi kunne hatt en rolig helg uten krangling og kjefting. Tenk om jeg kunne gi beskjeder uten at familien føler at jeg maser eller kritiserer. Tenk om vi kunne vært i lag uten at alle satt med nesa i mobilen.

Skulle du ønske det stod «Familien Idyll» på ytterdøra di? At du hadde veloppdragne barn som bidrar positivt i hjemmet? Som lytter til deg når du snakker, og ikke minst følger dine regler og grenser uten at du får skade på stemmebåndene og at du unngår at den første rynken du får er sinnarynken? Det hadde vært noe å slå i bordet med, både til mor og svigermor. Jeg mistenker at det dørskiltet er plassert bakerst i garasjen, og at det sannsynligvis står noe sånt som, «Velkommen til oss, hvis ungene er alene hjemme får du gå inn på eget ansvar».

Jeg vet alt om å streve og være frustrert som mamma. Jeg vet hvor sårt og skambelagt det er å ikke få til å være den mammaen som jeg hadde drømt om, og sett for meg at jeg skulle bli. Jeg vet også hvor håpløst det kan føles å ikke få til å skape den harmoniske og kjærlige familien som jeg tror de aller fleste av oss innerst inne drømmer om.

Jeg ville gjerne være en glad og tålmodig mamma som hadde et kjærlig forhold til de to guttene mine og at vi kunne være en lykkelig familie. Men jeg ante ikke hvor jeg skulle begynne, eller hvordan jeg skulle få det til. For meg ble søkingen til ti år med læring og like mange år med praksis. Gjennom min egen smertefulle erfaring skapte jeg en metode som ikke bare forandret meg og min families liv, men som forhåpentligvis vil kunne gi deg og din familie humor, mer harmoni og glede tilbake i hverdagen. Jeg tror at det de fleste av oss ønsker oss aller mest, er en nær og kjærlig relasjon til barna våre og til partneren vår.

Hvordan kan du bidra til fred i verden

Kommunikasjon og relasjonsforståelse er det viktigste vi mennesker kan lære oss for å fungere godt sammen med de som betyr mest for oss. Det som endret seg hos meg var da jeg byttet ut mitt gamle tankemønster om å skulle oppdra guttene mine til å være lydige, til å tenke at jeg oppdrar trygge og stødige unge menn som skal fungere godt i samfunnet. Jeg ønsker at foreldre skal hjelpe barn og unge til å bli empatiske og ansvarsfulle mennesker, det er noe vårt samfunn aldri får nok av. Når du bidrar til dette, har du ikke bare tatt din foreldreoppgave på alvor, men du har påtatt deg noe som er mye større, nemlig et langsiktig og utrolig viktig samfunnsoppdrag. Det er en lederoppgave som vil gi ringvirkninger både i og utenfor din familie. Derfor er det jeg tillater meg å si: Det å være forelder er den viktigste lederoppgaven du kan påta deg.

Mor Teresa ble spurt under prisutdelingen av Nobels fredspris om hva man kan gjøre for å skape fred i verden. Hun svarte: «Gå hjem og elsk din familie».

Dette utsagnet rører meg, for det er akkurat det jeg også er hellig overbevist om. Den viktigste nøkkelen til fred er at vi som foreldre først og fremst elsker ungene våre, og at vi ser på foreldrerollen som en lederrolle. Når du tar et bevisst valg om å lede ditt barn på en tydelig, kjærlig og respektfull måte, så vil barnet integrere disse verdiene og opptre på samme måte både i møte med deg og sine venner. Slik bidrar du til et fredeligere samfunn og dermed en fredeligere verden. Min erfaring gjennom et langt samliv og med to voksne sønner er:


Det trengs to for å starte en krig, 
men kun én for å skape fred.



Da jeg virkelig skjønte og erfarte dette selv, endret mine relasjoner seg til flere mennesker, både i min nærmeste familie, men faktisk også til venner og kollegaer. Hva handler denne forståelsen egentlig om? For meg handler det om en tro på at vi alle ønsker å ha det godt sammen, men at de fleste av oss mangler nok selvinnsikt til å se oss selv i samspill med andre. Vi kjenner best hvordan vi blir påvirket og ikke hvordan vi selv påvirker den andre med vår måte å opptre og kommunisere på.

Jeg har så lyst til at du skal bli god på kommunikasjon og relasjonsforståelse. Hvis du ønsker deg en familie der dere trives og har det godt sammen, er den gode nyheten at det kun er ett menneske du trenger å forandre, og det er deg!


Min personlige historie

«Mamma, kom og sett deg, vi vil snakke med deg.»

Vi har vært hos mine svigerforeldre og spist middag. I det øyeblikket vi kommer inn ytterdøra hjemme, setter Magnus på 13 år øynene sine i meg. Jeg detter ned i sofaen, og alvoret i stemmen hans får meg til å tenke at jeg er innkalt på rektors kontor.

«Mamma, vi liker ikke måten du snakker til oss på.»

Ordene til min eldste sønn kommer til å brenne seg inn i bevisstheten min for alltid. Jeg ser på ham og kjenner en bølge av skam og fortvilelse. Lillebror Nikolai på ti år setter seg tett inntil Magnus, han ser opp på storebroren og nikker. Jeg husker jeg tenkte at han søker støtte hos broren sin.

Magnus ser rolig og stødig ut, og han fortsetter med trygg stemme: «Vi syns du er uforutsigbar. Det er vanskelig for oss å se når du skifter fra å være en blid mamma til å bli en sur mamma.» Tårene mine triller, men ikke fordi jeg synes synd på meg selv. Jeg gråter fordi jeg er så stolt av guttene mine, og imponert over måten de snakker til meg på.

Nikolai ser på meg og sier: «Det er helt i orden at du gråter, mamma.» Det får meg til å gråte enda mer. Jeg tenker at min lille gutt speiler en empatisk side i meg, for jeg vet at jeg alltid gir dem rom når de gråter. Jeg kjenner at hele hjertet mitt åpner seg for mine to fine sønner. Jeg takker dem for måten de tar dette opp på, ser begge to inn i øynene og ber dem fra dypet av min sjel om unnskyldning – og gir et løfte jeg ikke helt skjønner konsekvensen av.

«Jeg lover av hele mitt hjerte at jeg aldri mer skal snakke til dere på en sånn måte igjen.»

Den kvelden velger jeg å dele litt av min oppvekst med guttene. Jeg gjør det ikke for å forsvare meg, men for å vise at jeg forstår hvor vondt det er for dem når jeg skifter fra blid til sur og sint mamma. Jeg vet alt om hvordan dette føles, for jeg har selv vokst opp med en autoritær og uforutsigbar pappa. Derfor er det ekstra smertefullt at jeg har blitt den mammaen jeg hadde lovt meg selv at jeg aldri skulle bli.

Det var ikke slik at jeg kun strevde i mammarollen. Jeg har mye empati i meg og tilgang på humor, så mesteparten av tiden hadde barna den kjærlige mammaen som de trengte. De hadde også en pappa med stor ro og stødighet i seg. Det de to guttene trengte var en større forutsigbarhet fra meg.

Vi bærer alle barndommen med oss

Våre foreldre er våre rollemodeller. Vi viderefører automatisk den oppdragelsen vi selv har fått til egne barn, både det gode og det smertefulle. Hvis vi ikke bevisstgjøres eller ser behovet for endring, så kan vi videreføre det vi selv erfarte som vondt og vanskelig i oppveksten.

Min pappa hadde vokst opp med en autoritær far som brukte fysisk avstraffelse. Han videreførte dette mønsteret inn i vår familie, men kun i muntlig versjon. Fra min barndom husker jeg familiemøter med fokus på alt han var misfornøyd med, og jeg opplevde sjelden å få ros eller positive tilbakemeldinger fra pappa.

Da jeg selv fikk barn, ønsket jeg å være en kjærlig og snill mamma. Jeg strevde med å få det til og opplevde at jeg raskt kunne veksle fra glad til sur, fordi jeg ubevisst hadde tatt med meg disse egenskapene fra pappa. Jeg følte meg mye frustrert og ble lett irritert. Hvorfor kunne de ikke bare gjøre som de fikk beskjed om?

Sønnen min er faktisk redd meg

Vi er på tur til skole, jobb og barnehage. Magnus på åtte år, Nikolai på fem, og jeg, den voksne damen som har skuldrene langt oppunder ørene. Det har vært en dårlig morgen full av stress. Vi kommer oss altfor sent ut døra hjemmefra. Frustrasjonen bygger seg opp i meg, og jeg skjenner på dem hele veien til skolen og barnehagen. Nikolai er levert i barnehagen og Magnus og jeg er endelig fremme på skolen. Vi parkerer bilen og jeg hører meg selv kjefte høyt for å få ham til å forte seg ut av bilen slik at han rekker skolen. Da jeg bøyer meg frem for å gi ham skolesekken, rygger Magnus to skritt bakover. Jeg kjenner en klump i magen, det går opp for meg at sønnen min faktisk er redd for meg. Jeg gråter mens jeg kjører derfra, og ser den lille kroppen som sakte beveger seg mot skolen.

Det tok meg lang tid å innse at dette egentlig handlet om dårlig lederskap og ansvarsfraskrivelse fra min side. Jeg var B-menneske, la meg for sent og stod opp for sent. Jeg ble trøtt og irritabel av mangel på søvn, og den praktiske konsekvensen var at vi fikk for dårlig tid. Jeg hadde urealistiske forventninger om at de som små barn skulle være effektive og raske om morgenen. I ettertid ser jeg at det er min jobb som forelder å ta ansvar for at vi har tid nok, for barn har et annet tempo enn vi voksne har.

Kanskje kan du kjenne deg igjen i det å være sliten, trøtt, stressa og frustrert. Kanskje har du også kjeftet eller ropt høyt til barna dine. Kanskje har du sett usikkerheten eller sorg i øynene til dine barn når dere ikke får til en så nær og kjærlig relasjon som jeg tror er alle familiers høyeste ønske.

Smertefulle år på jobb og privat

Fra jeg var 20 til 34 år hadde jeg mest erfaring med å mistrives på jobb. Resultatet av å ikke ha en god arbeidshverdag over så mange år, var at jeg ble ulykkelig. Jeg trodde løsningen var å skifte jobb, noe jeg gjorde årlig i en periode. Det hjalp lite, hver gang var det noe galt med leder, kollegaer eller arbeidsoppgaver som gjorde at jeg ikke hadde det bra. Etter hvert vokste frustrasjonen seg ut av arbeidstiden, jeg tok den med meg hjem og ble stadig mer frustrert på mann og barn. Irritasjonen vokste seg videre til å gjelde både min egen og min manns familie. Jeg gjorde forsøk på å kommunisere bedre med familien min, men det resulterte ofte i bebreidelser fra min side. Ønsket mitt om å skape mer nærhet og et bedre familieliv endte i det motsatte, nemlig at mannen min Dagfinn og sønnene våre trakk seg unna mens jeg satt og gråt, full av selvmedlidenhet over hvor vanskelig jeg hadde det.

Er det meg eller hele bygda det er noe galt med?

Jeg går inn og ut av frustrasjonen, og det kommer til et bristepunkt den dagen jeg går over til naboen min Grete, som også er en venninne. Hun har tålmodig hørt meg klage på inn- og utpust gjennom alle årene med frustrasjon. Nå spør jeg henne oppgitt om hvorfor jeg alltid havner i vanskelige relasjoner. «Tror du det er meg det er noe galt med, eller tror du det er hele bygda?» Grete er en svært god venninne, for hun ser på meg og svarer: «Det er hele bygda, det er faktisk kun du som fungerer, Annabell.» Vi ser på hverandre og bryter ut i latter. Vi flirer så vi skriker. Så ser Grete lurt på meg og sier: «Annabell, jeg har et forslag. Ta du og flytt til ei anna bygd og hvis heller ingen i den bygda fungerer, kan du begynne å reflektere over om dette har noe med deg å gjøre ...»

Episoden med Grete ble en aha-opplevelse for meg. Plutselig så jeg et mønster. I alle år hadde jeg kun hatt erfaring med å mistrives på jobb, det var alltid noe galt med sjefen eller kollegaene. Jeg hadde også en tendens til å havne i konflikter med venner og svigerfamilie, ja, egentlig hele bygda. Jeg forstod det Grete ønsket å formidle, og for meg ble dette en enorm wake-up-call.

«Jeg må endre meg, og jeg trenger hjelp til å gjøre det!»

Jeg kjente et stort behov for å ta tak i livet mitt, og bestemte meg omtrent der og da for at jeg ønsket å ta en utdannelse hvor jeg kunne bruke ressursene mine på en god måte. Min lidenskap og samtidig mitt såreste område i livet var kommunikasjon og relasjoner i familien. Det var dette jeg lengtet etter å få til. Når vi har det hyggelig og godt sammen, er det det beste som finnes. Mens når vi strever med noen i nær familie som betyr mye for oss er det sårt og slitsomt. Det første fyller oss med energi og overskudd, det andre tapper oss.

Tilbake på skolebenken

Litt tilfeldig kom jeg over en utdanning som umiddelbart appellerte til meg, gestaltterapi. Jeg startet på en fireårig terapeututdannelse og bygde på med veiledning, organisasjonsutvikling og konflikthåndtering. Utdanningen traff en nerve i meg. Spesielt likte jeg at vi måtte jobbe med personlig utvikling. Grunnen var at før vi fikk lov til å praktisere som terapeuter eller veiledere, så var det nødvendig å bli godt kjent med egen bagasje. Vi bearbeidet det som var vanskelig og ble bevisstgjort våre ressurser, slik at vi var oppmerksomme på hva som ville være støttende og hva som kunne være belastende for dem vi veiledet.

For eksempel vil det ikke gagne en forelder hvis jeg sier: «Når du er så streng og sint, så blir barnet ditt redd deg og du skaper traumer i hans liv». Dette er en påstand som handler om meg og min oppvekst. Hvis jeg derimot sier: «Jeg hører du kan bli sint på din sønn når han ikke vil gå og legge seg. Hvordan er det for deg å kjefte på ham i en slik situasjon?» Her skiller jeg ut egne sår og velger i stedet å utforske hvordan det er for moren når hun blir sint. Ved å møte henne på en utforskende og ikke-dømmende måte, vil hun sannsynligvis ikke skamme seg, men bli mer bevisst på hvorfor hun blir sint og hvordan hun i ettertid kan håndtere slike situasjoner på en måte som blir god for dem begge. Jo mer selvinnsikt vi utvikler, jo mer bevisst blir vi og jo bedre valg kan vi ta.

Hele bygda begynner å fungere

En av de tingene jeg er mest stolt over at jeg fikk til, var å ta med meg lærdommen fra gestaltterapiutdannelsen inn i familien vår. Jeg ble overrasket over hvordan det begynte å snu mønsteret både jeg og familien min hadde havnet i. Det ble tydelig for meg at dette var redskaper jeg kunne bruke til å få det familielivet jeg lengtet etter. Jeg har aldri følt meg som en terapeut for min familie, men det at jeg utviklet god selvinnsikt og var endringsvillig, ga store positive ringvirkninger for hele familien.

Dette er fullt mulig å oppnå for deg også. Du må i likhet med meg være villig til å prøve og feile for å erfare hva som fungerer. Når du oppdager hva som virker og ikke virker, blir det lettere å velge hva du skal forsterke eller slutte med.

40 år gammel gikk jeg på ny ut i arbeidslivet; nå som gestaltterapeut. Fra den dagen fikk jeg min første erfaring med å trives på jobb. Jeg likte både arbeidsoppgavene og kollegaene mine. «Plutselig» ble både familien min og svigermor til å leve med. Kommunikasjonen i familien min ble bedre, og vennene mine ble lettere å omgås. For å være helt ærlig så føltes det som om hele bygda ble mer velfungerende. Utrolig at noen år på skolebenken skulle gi så god effekt på alle rundt meg!

Fra spøk til alvor, det betyr ikke at alle mine relasjoner er uten komplikasjoner. Men etter at jeg lærte en ny og mer hensiktsmessig måte å kommunisere på, så ga det flere positive ringvirkninger enn jeg hadde forestilt meg. Min erfaring var at når jeg utviklet mer bevissthet, tok jeg bedre valg. Av det lærte jeg at det vi gjør på ett område, gjør vi ofte på andre områder også. Når jeg fikk bevissthet rundt egne behov på jobb, begynte jeg gradvis å utvikle mer bevissthet rundt mine behov som mamma og hva slags mamma jeg ønsket å være. Jeg ble stadig mer bevisst hva jeg ønsket i ekteskapet og familien. Jeg lærte å gi uttrykk for behov istedenfor å komme med frustrasjon og kritikk.

Innsikt uten handling er null verdt

En klok psykolog sa: «Lurer du på hvordan ditt neste forhold vil bli, så er det stor sannsynlighet for at det blir som ditt nåværende eller det forrige.» Poenget hans er at om du ikke tar nye valg på de områdene i livet ditt som du er misfornøyd med, vil du faktisk ikke få noen endringer.

Mitt ønske om en bedre familierelasjon var nytteløst så lenge jeg ikke gjorde noen endringer i måten jeg kommuniserte på. Jeg innså at det å vite hva som burde gjøres annerledes overhodet ikke hadde noen verdi, så lenge jeg opprettholdt mine gamle mønstre. Det var først da jeg var villig til å gjøre endringer med meg selv og måten jeg kommuniserte med mannen min Dagfinn og guttene på, at vi fikk en ny og bedre hverdag.

Når vi blir mer bevisste kan vi ta nye og mer hensiktsmessige valg, og dermed endre det som ikke fungerer. Langsomt begynte jeg på denne endringsprosessen. Jeg må ha vært overmoden for forandringen, for løftet som jeg ga til Magnus og Nikolai ble utrolig viktig for meg å holde.

Siden jeg under utdannelsen min gikk i veiledning, så ble jeg mye mer bevisst på min måte å kommunisere på ved å få tilbakemeldinger på hvordan jeg møtte andre mennesker. Dette fikk positiv effekt både for meg personlig og på menneskene rundt meg, ved at jeg ikke møtte dem på samme måte som før. Den viktigste prosessen jeg måtte jobbe meg gjennom, var min egen barndom. Det å vokse opp med en streng og kritiserende pappa hadde på mange måter gjort meg utrygg. Utryggheten viste seg i mange former, og gjorde meg blant annet til en uforutsigbar mamma for våre sønner. Automatisk videreførte jeg noen av disse mønstrene fra barndommen, uten at jeg selv var klar over det.

Det er som regel i familien vi tør å vise de mindre positive sidene ved oss selv. Men for å kunne endre oss må vi først bli oppmerksomme på et negativt mønster eller en væremåte. Fordi familien er en trygg arena og vi er så tett på hverandre, vil vi også heldigvis raskt se resultater av endringene vi gjør.

